OZNÁMENIE KOMISIE

o uplatňovaní požiadaviek na energetické označovanie elektronických displejov, práčok a práčok so sušičkou pre domácnosť, chladiacich spotrebičov a umývačiek riadu pre domácnosť a požiadaviek na ekodizajn týkajúcich sa poskytovania informácií o externých zdrojoch napájania

(Text s významom pre EHP)

(2020/C 182/02)

Delegované nariadenia Komisie (EÚ) 2019/2013 (1), (EÚ) 2019/2014 (2), (EÚ) 2019/2016 (3) a (EÚ) 2019/2017 (4) (ďalej len „nariadenia o energetickom označovaní“) prijaté v roku 2019 ukladajú nové povinnosti týkajúce sa označovania elektronických displejov, práčok pre domácnosť, práčok so sušičkou pre domácnosť, chladiacich spotrebičov a umývačiek riadu pre domácnosť. Tieto nariadenia sa budú uplatňovať od 1. marca 2021, ale od 1. novembra 2020 musia dodávatelia na štítkoch výrobkov, ktoré uvádzajú na trh, uvádzať zmenenú stupnicu, a sú aj povinní vkladať parametre nového informačného listu výrobku do databázy výrobkov.

Nariadenie Komisie (EÚ) 2019/1782 (5) o požiadavkách na ekodizajn externých zdrojov napájania sa uplatňuje od 1. apríla 2020 a stanovujú sa ním nové požiadavky na informácie, ktoré sa majú poskytovať koncovým používateľom, orgánom dohľadu nad trhom a iným zainteresovaným stranám. Medzi tieto požiadavky patrí aj prepracovanie označení, ktoré sú pripevnené na zariadenie uvádzané na trh.

V mnohých členských štátoch boli továrne a laboratóriá v dôsledku pandémie COVID-19 zatvorené alebo mali obmedzený počet pracovníkov a zníženú kapacitu. To môže výrobcom sťažiť, či dokonca znemožniť skúšať svoje výrobky, a získať tak informácie potrebné pre technickú dokumentáciu alebo informačný list výrobku, prípadne štítok. Nedostatok dopytu z dôvodu zatvorenia predajní znamená, že sa výrobky s terajšími štítkami alebo označeniami v prípade externých zdrojov napájania hromadia v skladoch výrobcov. Tieto aspekty môžu výrobcom znemožniť vyrábať a poskytovať štítok so zmenenou stupnicou alebo nové označenia ku všetkým výrobkom uvedeným na trh od 1. novembra 2020 alebo v prípade vonkajších zdrojov napájania od 1. apríla 2020, ako sa vyžaduje v právnych predpisoch. Očakáva sa, že táto situácia bude mať krátkodobú povahu a v prípade energetických štítkov by sa mala z veľkej časti vyriešiť do 1. marca 2021 (keď sa začnú uplatňovať zostávajúce povinnosti vyplývajúce z príslušných nariadení) alebo v prípade externých zdrojov napájania do 1. októbra 2020.

Viaceré členské štáty informovali Komisiu, že sú si vedomé ťažkostí, ktorým priemysel čelí a chápu problémy, ktorým bude priemysel čeliť pri plnení svojich povinností. Na Komisiu sa s ťažkosťami, s ktorými sa stretávajú, obrátili aj rôzne priemyselné združenia.

Súlad s harmonizačnými právnymi predpismi Únie, ako sú nariadenia o ekodizajne a energetickom označovaní, sa monitoruje a presadzuje prostredníctvom dohľadu nad trhom, ktorý vykonávajú orgány dohľadu nad trhom jednotlivých členských štátov v súlade s článkom 7 ods. 4 nariadenia Európskeho parlamentu a Rady (EÚ) 2017/1369 (6) o rámci pre energetické označovanie a s článkom 11 a článkami 14 až 20 nariadenia Európskeho parlamentu a Rady (EÚ) 2019/1020 (7) o dohľade nad trhom a súlade výrobkov.

Vzhľadom na problémy, ktoré pravdepodobne nastanú pri plnení povinností týkajúcich sa energetického označovania a ekodizajnu, pokiaľ ide o poskytovanie informácií týkajúcich sa externých zdrojov napájania, Komisia uvádza niekoľko úvah, ktoré by sa mali v súvislosti s presadzovaním týchto povinností zohľadniť.

V prvom rade je potrebné poznamenať, že povinnosť orgánov dohľadu nad trhom členských štátov monitorovať dodržiavanie predpisov sa uplatňuje priebežne a nie je spojené so žiadnym konkrétnym dátumom po tom, ako sa dané povinnosti začnú uplatňovať 1. apríla 2020 (v prípade ustanovení o ekodizajne) a 1. novembra 2020 (v prípade povinností týkajúcich sa energetického označovania).

Po druhé, pokiaľ ide o zabezpečenie účinného dohľadu nad trhom, Komisia pripomína požiadavku stanovenú v článku 14 ods. 2 nariadenia (EÚ) 2019/1020, podľa ktorej musia orgány dohľadu nad trhom vykonávať svoje právomoci efektívne a účinne v súlade so zásadou proporcionality.

Po tretie, všetky terajšie štítky v obchodoch sa budú musieť v súlade s článkom 11 ods. 13 nariadenia (EÚ) 2017/1369 v každom prípade vymeniť za štítky so zmenenou stupnicou od 1. do 15. marca 2021.

Komisia pripomína, že Komisia ani žiadny jednotlivý členský štát nemá právomoc vyňať z uplatňovania akékoľvek záväzné lehoty alebo iné povinnosti stanovené v právnych predpisoch Únie, pokiaľ by sa tieto lehoty alebo povinnosti nezmenili prostredníctvom vhodných postupov.

Pri presadzovaní práva Únie sú však členské štáty povinné náležite zohľadniť zásadu proporcionality. V tejto súvislosti sú členské štáty vyzvané, aby pri uplatňovaní práva EÚ a presadzovaní povinností stanovených v príslušných nariadeniach zohľadnili všetky tieto podmienky:

— výnimočné a nepredvídané okolnosti spôsobené krízou súvisiacou s ochorením COVID-19, ktoré preukázali výrobcovia a ktoré im bránia v plnení povinností podľa nariadení o energetickom označovaní,

— relatívne časovo obmedzená povaha tohto problému, a to vzhľadom na pomerne krátke obdobie, počas ktorého by výrobcovia boli schopní naďalej uvádzať výrobky na trh len so súčasnými štítkami,

— potrebu, aby výrobcovia mohli naďalej uvádzať svoje výrobky na trh, najmä tie, ktoré majú uskladnené vo svojich skladoch.

Ak vnútroštátne orgány dohľadu nad trhom – v súlade s týmito podmienkami – nebudú presadzovať povinnosť dodávať výrobok so štítkom so zmenenou stupnicou v čase jeho uvedenia na trh a povinnosť od 1. novembra 2020 vkladať parametre informačného listu výrobku do databázy výrobkov, Komisia nezačne postup v prípade porušenia povinnosti, pokiaľ toto nepresadzovanie neprekračuje rámec toho, čo je potrebné, bude časovo obmedzené od 1. novembra 2020 do 1. marca 2021 a dodávatelia dodajú chýbajúce štítky predávajúcim do 1. marca 2021.

Podobný prístup by sa mal uplatňovať pri presadzovaní požiadaviek na ekodizajn týkajúcich sa poskytovania informácií o externých zdrojoch napájania podľa nariadenia (EÚ) 2019/1782 do 1. októbra 2020.

(1) Delegované nariadenie Komisie (EÚ) 2019/2013 z 11. marca 2019, ktorým sa dopĺňa nariadenie Európskeho parlamentu a Rady (EÚ) 2017/1369, pokiaľ ide o energetické označovanie elektronických displejov, a ktorým sa zrušuje delegované nariadenie Komisie (EÚ) č. 1062/2010 (Ú. v. EÚ L 315, 5.12.2019, s. 1).

(2) Delegované nariadenie Komisie (EÚ) 2019/2014 z 11. marca 2019, ktorým sa dopĺňa nariadenie Európskeho parlamentu a Rady (EÚ) 2017/1369, pokiaľ ide o energetické označovanie práčok a práčok so sušičkou pre domácnosť, a ktorým sa zrušuje delegované nariadenie Komisie (EÚ) č. 1061/2010 a smernica Komisie 96/60/ES (Ú. v. EÚ L 315, 5.12.2019, s. 29).

(3) Delegované nariadenie Komisie (EÚ) 2019/2016 z 11. marca 2019, ktorým sa dopĺňa nariadenie Európskeho parlamentu a Rady (EÚ) 2017/1369, pokiaľ ide o energetické označovanie chladiacich spotrebičov, a ktorým sa ruší delegované nariadenie Komisie (EÚ) č. 1060/2010 (Ú. v. EÚ L 315, 5.12.2019, s. 102).

(4) Delegované nariadenie Komisie (EÚ) 2019/2017 z 11. marca 2019, ktorým sa dopĺňa nariadenie Európskeho parlamentu a Rady (EÚ) 2017/1369, pokiaľ ide o energetické označovanie umývačiek riadu pre domácnosť, a ktorým sa zrušuje delegované nariadenie Komisie (EÚ) č. 1059/2010 (Ú. v. EÚ L 315, 5.12.2019, s. 134).

(5) Nariadenie Komisie (EÚ) 2019/1782 z 1. októbra 2019, ktorým sa stanovujú požiadavky na ekodizajn externých zdrojov napájania podľa smernice Európskeho parlamentu a Rady 2009/125/ES a ktorým sa zrušuje nariadenie Komisie (ES) č. 278/2009 (Ú. v. EÚ L 272, 25.10.2019, s. 95).

(6) Nariadenie Európskeho parlamentu a Rady (EÚ) 2017/1369 zo 4. júla 2017, ktorým sa stanovuje rámec pre energetické označovanie a zrušuje smernica 2010/30/EÚ (Ú. v. EÚ L 198, 28.7.2017, s. 1).

(7) Nariadenie Európskeho parlamentu a Rady (EÚ) 2019/1020 z 20. júna 2019 o dohľade nad trhom a súlade výrobkov a o zmene smernice 2004/42/ES a nariadení (ES) č. 765/2008 a (EÚ) č. 305/2011 (Ú. v. EÚ L 169, 25.6.2019, s. 1).